# Eksempel på den gode medfinansieringsansøgning

En god ansøgning gør godkendelsesprocessen lettere for alle og nedbringer sagsbehandlingstiden. Eksemplerne er **vejledende**, idet der for fx mere komplicerede projekter kan være behov for uddybning.

Som det fremgår af [vejledningen for medfinansieringsprojekter](https://www.kfst.dk/vandtilsyn/vejledninger/), skal I for hvert projekt indsende følgende materiale, for at vi kan behandle ansøgningen:

1. **Projektbeskrivelse for det alternative projekt** 
   1. *Beskrivelse af:*
      1. *Formål*
      2. *Tiltag*
      3. *Placering (planzone)*
      4. *Levetid*
      5. *Serviceniveau*
      6. *Projektstart og –slut*
   2. *Dokumentation for kommunal risikokortlægning (§ 8)*
2. **Budget for det alternative projekt** 
   1. *Detaljeret budget på funktionsniveau*
   2. *Omkostninger fordelt på drift og anlæg*
   3. *Begrundelse for fordelingen af omkostningerne*
3. **Projektbeskrivelse og økonomisk overslag for den billigste sædvanlige afhjælpningsløsning med samme serviceniveau**
4. **Oplysninger til brug for beregning af omkostningseffektivitet**
   1. *Lånets løbetid*
5. **Aftale mellem selskab og projektejer**
6. **Kommunal beslutning (hvis privat projektejer)**
   1. *Kommunal beslutning om, at projektet anses for hensigtsmæssigt og omkostningseffektivt*

Jeres ansøgning skal indeholde samtlige ovenstående punkter. Eksempler fremgår i det følgende.

Bemærk, at den kommunale beslutning i punkt 6 alene skal vedlægges, hvis det er en privat projektejer. Dette punkt er ikke medtaget i det følgende eksempel.

Eksemplerne tager udgangspunkt i den gode ansøgning ved indberetning til de økonomiske rammer, som foretages i foråret. I eksemplet er der derfor taget udgangspunkt i, at omkostningerne *er* afholdt. Eksemplet kan også anvendes ved ansøgning om forhåndsgodkendelser. I disse tilfælde opgøres i stedet et budget over omkostningerne.

## Projektbeskrivelse for det alternative projekt

Stjerne by Spildevand har i samarbejde med Stjerne Kommune udarbejdet et risikokort, som viser, at fremtidige store regnskyl vil medføre oversvømmelser i Paradiskvarteret. Området er i dag fælleskloakeret, og i perioder med ekstrem regn forekommer problemer med opstuvning af spildevand til terræn.

Stjerne by Spildevand og Stjerne Kommune planlægger i samarbejde at gennemføre et medfinansieringsprojekt langs den kommunale vej Paradisæblevej (1.a.iii). Skitseprojektet og projektets placering er vedlagt som bilag.

Medfinansieringsprojektet har til formål både at klimasikre og skybrudssikre Paradisæblevej (1.a.i).

Projektet indebærer, at tag- og overfladevandet på vejen skal håndteres på overfladen for at aflaste kloaksystemet. Det skal i dette eksempel ske ved at etablere grønne regnbede, som opsamler og opmagasinerer tag- og overfladevandet, hvorefter det renses og nedsiver gennem et lag af filtermuld. Samtidig omprofileres vejen, så den vil have et ensidigt fald mod regnbedene sådan, at vandet på vejen ledes til regnbedene (1.a.ii).

Projektets serviceniveau svarer til opstuvning til terræn en gang hvert 5. år (1.a.v), og projektet vurderes at have en levetid på 25 år (1.a.iv). Levetiden er vurderet ud fra lignende projekter i området.

Projektet påbegyndes primo 2017 og forventes færdigt ultimo 2018 (1.a.vi).

Vedhæftet er det kommunale risikokort, der påviser et behov for afhjælpning (1.b).

## Budget for det alternative klimatilpasningsprojekt

De samlede omkostninger til det alternative projekt er opgjort på funktionsniveau på følgende vis:

|  |  |
| --- | --- |
| **Anlægsomkostninger (total)** | **Beløb i kr.** |
| Projektering | 250.000 |
| Omprofilering af vej | 300.000 |
| Etablering af grønne regnbede | 1.500.000 |
| Andet | 50.000 |
| Uforudsete udgifter | 200.000 |
| **Total** | **2.300.000** |
|  |  |
| **Driftsomkostninger (årlige)** |  |
| Deponering | 1.500 |
| Udskiftning af filtermuld | 3.500 |
| Drift af dræn | 2.000 |
| **Total** | **8.000** |

Posten ”etablering af grønne regnbede” omfatter omkostninger til etablering af LAR-anlægget med kombineret nedsivning, forsinkelse, afledning, faskine/dræn og filtermuld.

Posten ”andet” omfatter omkostninger til etablering af arbejdsplads, herunder kvalitets- og miljøarbejde, samt færdselsregulerende foranstaltninger.

*Omkostningsfordeling*

Idet der er tale om et projekt i vej, skal omkostningsfordelingen foretages efter § 4 i medfinansieringsbekendtgørelsen.

Da vi har indgået aftalen med Stjerne Kommune den 3. januar 2016, er vi omfattet af § 4, stk. 2 i medfinansieringsbekendtgørelsen. Derfor skal vi kun afholde 75 procent af de samlede anlægsudgifter, der har med håndtering af tag- og overfladevand at gøre. Det betyder, at vores andel af anlægsudgifterne udgør 1.725.000 kr.

*Begrundelse for fordelingen af omkostningerne:*

Alle omkostninger, som relateres til den alternative klimafunktion i projektet - dvs. de grønne regnbede - skal afholdes af selskabet. Dette medfører, at selskabet skal afholde omkostningerne til selve etableringen af de grønne regnbede.

For at regnbedene har den optimale effekt, er det nødvendigt at omprofilere vejprofilet til at have ensidet fald mod bedene. Selskabet afholder efter det oplyste kun den meromkostning, der er direkte tilknyttet til at ændre vejprofilets hældning.

For så vidt angår driftsomkostningerne afholder vi omkostningerne til den drift og vedligeholdelse, som sikrer den hydrauliske funktion i medfinansieringsprojektet. Det er Stjerne Kommune der varetager drift og vedligeholdelse af projektet. Vores omkostningerne hertil forventes at udgøre 8.000 kr. fra 2018 og frem i resten af projektets levetid.

## Projektbeskrivelse og økonomisk overslag for den billigste sædvanlige afhjælpningsløsning med samme serviceniveau

For at kunne opnå klima- og skybrudssikring af Paradisæblevej til samme serviceniveau som medfinansieringsprojektet, ville den billigste, sædvanlige afhjælpningsløsning, som kan udføres inden for rammerne af vores primære aktiviteter, være at etablere et underjordisk Ø 1400 mm rørbassin. Bassinet skal dimensioneres til at håndtere en T-5 hændelse og have en kapacitet på ca. 700 m3. Projektet ville have en levetid på 75 år.

Projektet er overslagsmæssigt vurderet til at koste ca. 12.500.000 kr., idet der er taget udgangspunkt i en pris på 25.000 kr./meter rørbassin.

De årlige driftsomkostninger er opgjort til 5.000 kr. og omfatter rensning af bassinnet fire gange om året.

## Oplysninger til brug for beregning af omkostningseffektivitet

Kommunen vil kontantfinansiere anlægsomkostningerne til projektet. Det er aftalt, at selskabets betalinger til medfinansiering af anlægsomkostningerne afdrages over en periode på 15 år. På baggrund heraf er vores betalinger til projektejer (Stjerne Kommune) beregnet i indberetningsskemaet.

*Alternativt:*

Kommunen vil lånefinansiere anlægsomkostningerne til projektet. Det er aftalt, at vores betalinger til medfinansiering af anlægsomkostningerne afdrages over en periode på 15 år. Projektejer (Stjerne Kommune) betaler en lånerente på 2 procent.

## Aftale

Vedlagt er underskrevet aftale af 3. januar 2016, som er indgået mellem os og Stjerne Kommune.